[image: image1.png]cC®
* *
* 4 *

EBponeinckm cbio3 ONAK.EKcneptu B gencrene EBponelickm coumaneH ¢oHA
MHBecTMUMU B XopaTta






І. Видове юридическа отговорност. Понятие за дисциплинарна отговорност на държавния служител. 
Според логическата и философската литература, понятието е “форма на мисленето, и е отражение на предметите и явленията за техни съществени признаци”(Вж Войшвило, Е. Понятия как форма мышления. Логико-гносеологический анализ. Москва, изд. “Московского университета”, 1989, 87).

Ние възприемаме предметите и явленията и мислим за тях именно чрез понятията. Затова на първо място трябва да уточним (изясним) съдържанието и значението на понятията.

Държавният служител, който е нарушил виновно своите служебни задължения, се наказва с предвидените в този закон наказания - чл. 89, ал. 1 от Закона за държавния служител (ЗДСл). И веднага ал. 2 на същия чл. 89 изброява дисциплинарните нарушения. Чл. 89 ЗДСл е наименован „Основание за дисциплинарна отговорност”. Следователно, всяко виновно нарушение на служебните задължения, което попада в обхвата на чл. 89, ал. 2 ЗДСл, е основание за дисциплинарна отговорност. Затова е необходимо да уточним правната същност на понятието „дисциплинарно нарушение” и след това - кои са служебните задължения, чиито виновно нарушаване е обявено за дисциплинарно нарушение, наказуемо с дисциплинарно наказание.
1. Понятие за дисциплинарно нарушение.
Всичко, което съществува около нас, емпирично познаваемата съвкупност от предмети и събития, е реалност. Всяко човешко общество е реалност (социална по своя характер), а възприетия в обществото правен ред и обусловената от него правна система са правна реалност. 
Събитието е нещо, което се случва или вече се е случило – в природата или в обществото. Всяко събитие е явление. Природно или обществено. Правната норма и регулираното от нея обществено отношение са правно явление.
Един от елементите на всяко правно явление е юридическият факт. В правната теория юридическият факт се определя като факт от обективната действителност, установен в хипотезата на правната норма, който е източник на конкретните права и задължения, посочени в диспозицията на същата правна норма. Казано по друг начин, юридическите факти представляват конкретни обстоятел​ства от реалната действителност (природна или социална), с осъ​ществяването на които действащото право свързва настъпването на определени правни последици.

Правната теория е изградила множество класификации на видове юридически факти, основани на различни класифи​кационни критерии. Така например, според характера на прав​ните последици, които настъпват от тях, юридическите факти се подразделят на правопораждащи, правопроменящи, правозапазващи (или правосъхраняващи), правопрекратяващи и правопогасяващи. Друго деление на юридическите факти е на положителни и отрицателни, на прости и сложни, а в зависимост от това дали юридическите факти са природни събития или човешко поведение, те са  юридически събития и юридически действия. 
При юридическите събития участието на чо​века поначало е изключено или ако има някакво човешко уча​стие, то не е во​лево, не е активно, а е пасивно. Тази пасив​на роля на човека при юридическите събития е разграничителният критерий между тях и юридическите действия, които са резултат на човешка воля за съответно поведение (активно или пасивно). 
От своя страна юридическите действия са два вида. Насочените към постигането на резултат, който е в съответствие с предписанията на правните норми, са правомерни юридически действия, а действията, които се извършват в нарушение на такива предписания, са неправомерни юридически действия.
Неправомерните юридически действия са два вида:

Правни аномалии – при които от обективна страна е налице волево човешко поведение в нарушение на изискванията на правните норми, но липсва субективният елемент вина, защото човешката воля в тези случаи е опорочена поради крайна необходимост, поради умствена недоразвитост или поради продължително или краткотрайно разстройство на съзнанието.
Правонарушения.
Всяко външно проявление на съзнателна волева човешка дейност се нарича деяние. То може да се изрази в (съзнателно) действие или (съзнателно) бездействие. Правонарушението е на първо място човешко деяние (но не всяко човешко деяние е правонарушение), което се характеризира със своята противоправност (обективно съществуващо противоречие между деянието и правната норма, чиито предписания нарушава), забраненост (с юридически санкции и други охранителни мерки) и виновност (специфично психическо отношение на извършителя към противоправния характер на неговото деяние и негативните последици, които то причинява). Тези минимално необходими признаци на правонарушението дават основание то да бъде определено като сложен юридически факт (наричан още фактически състав), чиито съставни елементи трябва да бъдат проявени съвкупно.
В зависимост от вида на правната норма, чиито изисквания нарушават, правонарушенията са четири вида:

· престъпления,

· административни нарушения,

· дисциплинарни нарушения,

· граждански деликти.

Дисциплинарното нарушение е вид правонарушение и като такова притежава всички негови общи признаци - то е човешко деяние (действие или бездействие) което има противоправен характер и е извършено виновно, въпреки установената забрана. Идентично определение е приел и Върховният административен съд в Решение № 14941 от 08.12.2010 г. по адм. д. № 13513/2009 г. на ІІІ отд.: „Нарушението на служебната дисциплина е вид правонарушение, поради което притежава всички общи признаци на правонарушението като деяние (действие и бездействие), противоправност като обективно несъответствие между правно дължимото и фактически осъщественото поведение и наличието на вина у служителя, като психическо отношение на дееца към извършеното.”
Като всяко неправомерно човешко деяние и дисциплинарното нарушение има обективна и субективна страна. Това, че то е човешка проява, е първият от неговите обективни признаци. Противоправността е вторият обективен признак на дисциплинарното нарушение, който има юридически характер и се състои в обективното противоречие на деянието с нормативно установена забрана за неговото извършване или осъществяване. Точно това противоречие с нормативно установена забрана е основният признак, който определя дисциплинарното нарушение като неправомерно юридическо действие. Наказуемостта е също обективно, юридическо по своя характер, качество на дисциплинарното нарушение, защото може да бъде установена само със закон.

Субективната страна на дисциплинарното нарушение на първо място обхваща вината на неговия извършител, която представлява израз на неговото психическо отношение към деянието (към нарушението). По своето психическо съдържание – интелектуално и волево – вината при всички правонарушения е идентична и се проявява в две форми: умисъл и непредпазливост. За наличието на дисциплинарно нарушение вината е необходима и задължителна предпоставка, но нейната форма има значение само при определянето на вида и размера на дисциплинарното наказание, защото едно и също нарушение на служебните задължения може да бъде осъществено както умишлено, така и при непредпазливост (вкл. и при небрежност, като форма на непредпазливостта).

2. Дисциплинарното нарушение по Закона за държавния служител.

Според чл. 89, ал. 1 ЗДСл, наименован „Основание за дисциплинарна отговорност”, държавният служител, който е нарушил виновно своите служебни задължения, се наказва с предвидените в този закон наказания, а ал. 2 и 3 на същия чл. 89 изброяват дисциплинарните нарушения по този закон така:
Дисциплинарни нарушения са:

· неизпълнение на служебните задължения;

· забава изпълнението на служебните задължения;

· неспазване кръга на служебните правомощия;

· нарушение на задълженията спрямо гражданите по чл. 20; 

· неспазване на правилата на Кодекса за поведение на служителите в държавната администрация; 

· дисциплинарно нарушение извършва и ръководител, който не е обърнал внимание на оплакване на гражданите за нарушение по ал. 2, извършено спрямо тях от негови подчинени (чл. 89, ал. 3 ЗДСл).

Субект на дисциплинарно нарушение по Закона за държавния служител може да бъде само държавен служител по смисъла на чл. 2, ал. 1 от този закон.

Обект на дисциплинарно нарушение по Закона за държавния служител могат да бъдат задължения по изпълнението на държавната служба, установени с нормативен акт и с професионален стандарт, и/или задължения, произтичащи от заеманата длъжност и определени в длъжностната характеристика за тази длъжност (виж следващата т. 2.1.).

Дисциплинарните нарушения по Закона за държавния служител поначало са безрезултатни (и поради това наричани още „формални”) нарушения на служебната дисциплина. За наличието им е достатъчно да е налице едно неизпълнено или нарушено задължение и не е необходимо като следствие на това неизпълнение или нарушение да е възникнал някакъв вредоносен резултат.
2.1. Изпълнение на служебните задължения:
Държавният служител изпълнява държавната служба въз основа на назначаване от компетентен орган на държавна власт (чл. 6 ЗДСл) с административен акт (чл. 2, ал. 1 ЗДСл), от който възниква служебно правоотношение (чл. 9, ал. 1 ЗДСл) за неопределен срок, освен ако в закон е посочено друго (чл. 9, ал. 2 ЗДСл). Обект на служебното правоотношение е държавната служба
, а задълженията на държавния служител, произтичащи от заеманата длъжност, се определят в неговата длъжностна характеристика (чл. 21, ал. 2 ЗДСл). 
Изпълнението на държавната служба се основава на принципите на законност, лоялност, отговорност, стабилитет, политическа неутралност и йерархична подчиненост (чл. 18 ЗДСл), а държавата създава необходимите условия за изпълнението на задълженията на държавния служител, като го защитава при законосъобразното изпълнение на служебните задължения и обезщетява него и семейството му за вреди, причинени при и по повод на изпълнение на държавната служба (чл. 19 ЗДСл). Законосъобразно е изпълнението на служебните задължения, което е осъществено при спазване на принципите, изброени в чл. 18 ЗДСл и съответства на правилото по чл. 21, ал. 1 ЗДСл, според което държавният служител е длъжен да изпълнява задълженията си точно, добросъвестно и безпристрастно в съответствие със законите на страната и устройствения правилник на съответната администрация.
От изложеното дотук е видно, че задълженията на държавния служител са два вида:
а) задължения по изпълнението на държавната служба, установени с нормативен акт и с професионален стандарт
;
б) задължения, произтичащи от заеманата длъжност и определени в длъжностната характеристика за тази длъжност. 
В правната теория първата група задължения на държавния служител са наименовани „общи”, защото са установени като задължения за всички държавни служители, а втората група задължения са установените с длъжностна характеристика с оглед на конкретните задачи за съответната длъжност и затова са наименовани „специфични задължения”
.
2.1.1. Общи задължения по изпълнението на държавната служба. Принцип на лоялност, политическа неутралност и йерархическа подчиненост (чл. 18 ЗДСл). 
По дефиниция държавният служител е лице, което заема платена щатна длъжност в държавната администрация и подпомага орган на държавната власт при осъществяване на неговите правомощия (чл. 2, ал. 1 ЗДСл). Затова първото задължение на държавния служител е активно да подпомага и съдейства на органите на държавната власт при осъществяване на техните правомощия (чл. 22 ЗДСл), като изпълнява техните законосъобразни актове и заповеди (чл. 24, ал. 1 ЗДСл) и съдейства за провеждането на държавна политика, основаваща се на принципите на правовата държава (чл. 2, ал. 2 от Кодекса за поведение на служителите в държавната администрация). Служителят подпомага органа на държавна власт с висок професионализъм, безпристрастност и активност при разработването и провеждането на държавната политика, както и при изпълнението на взетите от органа решения, като следва поведение, което създава увереност у органа, чиято дейност подпомага, че може да му се довери и да разчита на него - чл. 5, ал. 1 и 2 от Кодекса за поведение на служителите в държавната администрация (КПСДА). Той поставя пред своя ръководител открито и честно проблемите, с които се сблъсква в процеса на работата (чл. 7 КПСДА), но извън службата не трябва да изразява лични мнения по начин, който може да бъде тълкуван като официална позиция на администрацията, в която работи (чл. 9 КПСДА). „Сигнал до прокуратурата за нарушение на закона, за което впоследствие е дадено предписание за отстраняването му, не уронва престижа на службата и не е нарушение на чл. 7 и чл. 9 КПСДА” (реш. № 11078 от 23.10.2008 г. по адм. д. № 6741/2008 г. на ВАС-V отд.). Служителят изпълнява задълженията си честно и безпристрастно, като не допуска личните политически пристрастия да му влияят, а когато прави предложения пред органите на държавна власт, служителят предоставя цялата информация, отнасяща се до вземането на конкретно решение (чл. 5, ал. 3 и 4 КПСДА). 
При изпълнение на своята служба държавните служители са длъжни да се ръководят единствено от закона и да бъдат политически неутрални (чл. 116, ал. 1, изр. 2-ро от Конституцията). Държавният служител се ръководи от законосъобразните актове на органите на държавната власт, допълва чл. 4 ЗДСл. Той е длъжен да спазва служебната йерархия (чл. 6, ал. 1 КПСДА) и да изпълнява законосъобразните актове и заповеди на по-горестоящите органи и държавни служители (чл. 24, ал. 1 ЗДСл). Но не е длъжен да изпълнява неправомерна заповед, ако тя съдържа очевидно за него правонарушение, дори тази заповед да е издадена по установения ред (чл. 24, ал. 2 ЗДСл и чл. 6, ал. 2 КПСДА). „Разпоредбата на  чл. 24, ал. 1 от ЗДСл. не съдържа състав на дисциплинарно нарушение, но същата регламентира задълженията на държавния служител, нарушението на които е основание за налагане на дисциплинарно наказание по чл. 89, ал. 2, т. 1 от ЗДСл., а именно неизпълнение на служебни задължения” (реш. № 2325 от 18.02.2014 г. по адм. д. № 6326/2013 г. на ВАС-V отд.).
2.1.2. Общи задължения по начина на изпълнение на държавната служба.
Длъжност в администрацията е нормативно определена позиция, която:

- се заема по служебно или по трудово правоотношение, 
- въз основа на определени изисквания и критерии, 
- свързана е с конкретен вид дейност на лицето, което я заема, 
- и се изразява в система от функции, задължения и изисквания, утвърдени с длъжностна характеристика (чл. 2, ал. 1 от Наредбата за прилагане на Класификатора на длъжностите в администрацията).
Конкретните длъжности, които ще се използват в съответната администрация, се определят в длъжностно разписание, утвърдено от нейния ръководител, при спазване Класификатора на длъжностите в администрацията, разпоредбите на наредбата и специфичните изисквания, определени с нормативен акт (чл. 11, ал. 2 от същата наредба). Всяка длъжност в това разписание съставлява система от функции и задължения, чието изпълнение се възлага на държавния служител чрез акта за назначаване и длъжностната характеристика. Задълженията, които произтичат от функциите и задачите на конкретната длъжност, се наричат специфични (за длъжността) задължения. 
Тези свои служебни задължения държавният служител е длъжен да изпълнява точно, добросъвестно и безпристрастно в съответствие със законите на страната и устройствения правилник на съответната администрация (чл. 21, ал. 1 ЗДСл). Това е първото и основно общо задължение на всички държавни служители за начина на изпълнение на държавната служба.
Точното изпълнение на служебните задължения означава изпълнение в пълен обем, в определените за това срокове и време, и с висок професионализъм. Неизпълнението на служебни задължения и забавата при изпълнението на служебни задължения са обявени за дисциплинарни нарушения – чл. 89, ал. 2, т. 1 и 2 ЗДСл. Но само при акуратно изпълнени насрещни задължения по чл. 30, т. 1 и 2 ЗДСл от органа по назначаването - да осигури на държавния служител необходимите условия за изпълнение на държавната служба и да не възлага допълнителни задължения на държавния служител извън определените му в длъжностната характеристика (сравни реш. № 10371 от 16.07.2012 г. по адм. д. № 11247/2011 г. на ВАС-V отд.).
Добросъвестното изпълнение означава добронамерено, честно и прилежно изпълнение, основано на добра воля и готовност за съдействие при разрешаването на всеки въпрос в рамките на служебната компетентност на държавния служител. Излизането извън тези рамки, наименовано „неспазване кръга на служебните правомощия”, е обявено за дисциплинарно нарушение – чл. 89, ал. 2, т. 3 ЗДСл. Например, държавният служител не спазва кръга на служебните си правомощия, когато „служебно той не е бил натоварен с разрешаването на случая и липсва основание за намесата му въобще” (реш. № 769 от 21.01.2014 г. по адм. д. № 5221/2013 г. на ВАС-V отд.); „извършване на данъчна проверка за наличие на основания за възстановяване и прихващане извън офиса (сградата) на компетентната данъчна дирекция, без разрешение от прекия ръководител и без командироване по съответния ред е нарушение на кръга на служебните правомощия” (реш. № 14688 от 11.11.2011 г. по адм. д. № 613/2011 г. на ВАС-V отд.); изземване на правомощия е неспазване кръга на служебните правомощия, защото „в хода на проверката горестоящ орган може да изземе преписката и да я възложи на друг орган по приходите, а не и да я извърши сам” (реш. № 7586 от 04.06.2014 г. по адм. д. № 13113/2013 г. на ВАС-V отд.) и т.н.
Неспазване кръга на служебните правомощия е и всяко превишаване на властта и правата, което не е престъпление по служба по чл. 282 – чл. 285 от Наказателния кодекс (НК).

Безпристрастно е това изпълнение на служебните задължения, при което държавният служител е непредубеден и „създава условия за равнопоставеност на разглежданите случаи и лица и прави всичко възможно, за да бъде обслужването достъпно за всеки” (арг. чл. 3, ал. 1 КПСДА). Гаранции за безпристрастното изпълнение на служебните задължения са забраната държавните служители да искат и да приемат подаръци, услуги, пари, облаги или други ползи, които могат да повлияят на изпълнението на служебните им задължения, на техните решения или да нарушат професионалния подход по определени въпроси, забраната да се поставят във финансова зависимост или в друга обвързаност от външни лица или организации (виж по-долу), наказателната отговорност за длъжностното лице, което използва своето служебно положение, за да набави за себе си или за другиго противозаконна облага, както и отговорността за другите видове престъпления по служба (чл.282 – чл. 285 НК).
Държавният служител е длъжен да спазва установеното работно време и да го използва за изпълнение на възложените му задължения (чл. 23 ЗДСл и чл. 11 КПСДА). „Основно задължение на служител по служебно правоотношение е да изпълнява служебните си задължения, едно от които е да спазва работното време и да бъде на работното си място в определеното работно време. Обратното е възможно само в случаите, когато е изрично уговорено между участниците в правоотношението и е залегнало в заповедта за назначаване.” (реш. № 2351 от 19.02.2013 г. по адм. д. № 5349/2012 г. на ВАС-V отд.). Възможно е и при внезапно настъпила временна неработоспособност, но в този случай служителят е длъжен да представи болничния лист или да уведоми непосредствения си ръководител в срок до 2 дни от издаването на болничния лист (чл. 9, ал. 2 от Наредбата за медицинската експертиза). При неизпълнение на това задължение е налице нарушение на задължението по чл. 23 ЗДСл, дори при наличие на редовно издаден болничен лист (реш. № 11965 от 10.11.2008 г. по адм. д. № 9489/2008 г. на ВАС-V отд., оставено в сила с реш. № 2754 от 27.02.2009 г. по адм. д. № 732/2009 г. на ВАС, 5чл. с-в). Провеждането на личен разговор през обедната почивка, обаче, не е нарушение на задължението по чл. 23 ЗДСл (така реш. № 16155 от 08.12.2011 г. по адм. д. № 7766/2010 г. на ВАС-V отд.). Явяването като свидетел при надлежно призоваване от съд също не е нарушение на задължението по чл. 23 ЗДСл (реш. № 2300 от 16.02.2012 г. по адм. д. № 3438/2011 г. на ВАС-V отд.).
Държавните служители са изпълнители на волята и интересите на нацията – чл. 116, ал. 1, изр. 1-во от Конституцията на Република България. Те са длъжни да защитават класифицираната информация, представляваща държавна или служебна тайна, станала им известна при или по повод изпълнение на служебните им задължения (чл. 25, ал. 1 ЗДСл) и да противодействат на корупционни прояви и на други неправомерни действия в държавната администрация (чл. 8, ал. 1 КПСДА). Едновременно с това служителите не трябва да допускат да бъдат поставени във финансова зависимост или в друга обвързаност от външни лица или организации, както и да искат и да приемат подаръци, услуги, пари, облаги или други ползи, които могат да повлияят на изпълнението на служебните им задължения, на техните решения или да нарушат професионалния подход по определени въпроси (чл. 8, ал. 2 КПСДА). Държавният служител не може да приема подаръци или облаги, които могат да бъдат възприети като награда за извършване на работа, която влиза в служебните му задължения (чл. 8, ал. 3 КПСДА), а е длъжен да придобива и управлява имуществото си по начин, който да не създава съмнение за злоупотреба със служебното положение (чл. 20 КПСДА). 
2.1.3. Общи задължения за лично поведение на държавните служители и за отношението им към гражданите при изпълнение на държавната служба.
При изпълнение на служебните си задължения и в обществения си живот държавният служител е длъжен да има поведение, което да не уронва престижа на държавната служба и да съответства на Кодекса за поведение на служителите в държавната администрация (чл. 28, ал. 1 ЗДСл и чл. 17, ал. 1 КПСДА). Той не може да участва в скандални прояви, с които би могъл да накърни престижа на държавната администрация (чл. 18 КПСДА), а е длъжен да избягва в поведението си конфликтни ситуации и при възникването им цели да ги преустанови, като запази спокойствие и контролира поведението си (чл. 17, ал. 3 КПСДА).
В отношенията с колегите си служителят проявява уважение и коректност, като не допуска поведение, което накърнява достойнството и правата на отделната личност (чл. 14, ал. 1 КПСДА), а уважава мнението на колегите си и се съобразява с правото им на личен живот (чл. 14, ал. 2 КПСДА). Когато противоречията между колеги не могат да бъдат разрешени от самите тях, те търсят съдействието на непосредствения ръководител (чл. 15 КПСДА).

В отношението си към гражданите държавният служител също е длъжен да бъде толерантен, като не проявява грубост, невъзпитание и неуважение към гражданите, които обслужва (чл. 20, ал. 2 ЗДСл). Той е длъжен и да съдейства за (своевременното) признаване на техните права и законни интереси и да се произнася без забава по исканията на гражданите, като удовлетворява точно и своевременно тези от тях, които са законосъобразни (чл. 20, ал. 1 ЗДСл)., създава условия за равнопоставеност на разглежданите случаи и лица, и прави всичко възможно, за да бъде обслужването достъпно за всеки (чл. 3, ал. 1 КПСДА). При изпълнението на своите функции по административно обслужване на гражданите, държавният служител е длъжен да се произнася по техните искания, да им предоставя цялата необходима информация с оглед защитата на техните права и интереси при спазване изискванията на Закона за защита на класифицираната информация и Закона за защита на личните данни (чл. 4, ал. 1 КПСДА), а ако въпросите, поставени от гражданите, излизат извън обхвата на неговите функции, той пренасочва гражданите към друг служител, притежаващ съответната компетентност (чл. 4, ал. 2 КПСДА). От друга страна държавният служител е длъжен да опазва данните и личната информация на гражданите, станали му известни при или по повод на изпълнението на служебните му задължения (чл. 3, ал. 2 КПСДА).
И не на последно място - държавният служител (е длъжен да) спазва благоприличието и деловия вид в облеклото, съответстващи на служебното му положение и на институцията, която представлява (чл. 17, ал. 4 КПСДА) и със своето лично поведение и чувство за отговорност трябва да дава пример на другите служители, а служителите на ръководни длъжности - и по отношение на подчинените си (чл. 16 КПСДА).

2.1.4. Общи задължения извън изпълнението на длъжността.
Държавните служители са изпълнители на волята и интересите на нацията, и при изпълнение на своята служба те са длъжни да се ръководят единствено от закона и да бъдат политически неутрални (чл. 116, ал. 1 Конст.), като активно, с висок професионализъм и безпристрастност, подпомагат съответния орган на държавна власт. Затова с чл. 7 ЗДСл законодателят е въвел редица условия за назначаване на държавна служба. В ал. 2 на чл. 7 ЗДСл са посочени обстоятелства (правоизключващи юридически факти), при чието наличие лицето не може да бъде назначено за държавен служител. Те са:
- кандидатът за назначаване би се оказал след назначаването в йерархическа връзка на ръководство и контрол със съпруг или съпруга, с лице, с което е във фактическо съжителство, роднина по права линия без ограничения, по съребрена линия до четвърта степен включително или по сватовство до четвърта степен включително;

- кандидатът за назначаване (все още) е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;

- или е народен представител,

- или е съветник в общински съвет, в чийто териториален обхват е съответната общинска администрация,

- или заема ръководна или контролна длъжност в политическа партия
,

- или работи по трудово правоотношение, освен като преподавател във висше училище
.
Същите обстоятелства, обаче, могат да възникнат и след назначаването на едно лице за държавен служител. Поради това с чл. 27 ЗДСл е установено задължение за тяхното съобщаване: „Когато по време на осъществяване на служебното правоотношение за държавния служител възникне някое от основанията за недопустимост по чл. 7, ал. 2 от този закон, той е длъжен в 7-дневен срок от настъпването на това основание да уведоми органа по назначаването за несъвместимостта с изпълняваната служба”. Неизпълнението на това задължение е самостоятелно основание за прекратяване на служебното правоотношение - чл. 107, ал. 1, т. 4 от ЗДСл (така: реш. № 57 от 04.01.2013 г. по адм. д. № 7738/2012 г. на ВАС-V отд. и мн.др. – константна практика на ВАС-V отд.). 

„Несъвместимостта съставлява нормативно установено ограничение за заемане или изпълняване на държавна служба, при наличие на условия за недопустимост по смисъла на чл. 7, ал. 2 от ЗДСл и има за цел игнориране възможността за оказване на външно въздействие върху държавните служители като изпълнители на волята и интересите на нацията (арг.: чл. 116, ал. 1 от Конституцията). Несъвместимостта, в качеството й на правопрекратяващ служебното правоотношение юридически факт, може да съществува от самото начало на заемане на службата или да се породи впоследствие. При всички случаи наличието й съставлява основание за прекратяване на служебното правоотношение с държавния служител - в хипотезата на чл. 103, ал. 1, т. 4 от ЗДСл.” (реш. № 6736 от 28.06.2007 г. по адм. д. № 2881/2007 г. на ВАС-V отд.).

„Обстоятелството, че държавният служител е подал декларация по чл. 29, ал. 2 от ЗДСл, съгласно който всяка година до 30 април държавният служител е длъжен да декларира пред органа по назначаването своето имотно състояние, както и получените през предходната календарна година възнаграждения, свързани с полагане на труд извън служебното правоотношение, основанията за тяхното получаване, както и възложителя/работодателя, който ги е изплатил, не е равнозначно на изпълнение на задължението по чл. 27 от ЗДСл и не освобождава държавния служител от него” (реш. № 7980 от 11.06.2014 г. по адм. д. № 15577/2013 г. на ВАС-V отд.).
Друго подобно задължение е задължението по чл. 29 ЗДСл за деклариране на имотното състояние. Според тази разпоредба при встъпването си в длъжност държавният служител е длъжен да декларира своето имотно състояние пред органа по назначаването (ал. 1) и всяка година до 30 април е длъжен да декларира (пак) пред органа по назначаването своето имотно състояние, както и получените през предходната календарна година възнаграждения, свързани с полагане на труд извън служебното правоотношение, основанията за тяхното получаване, както и възложителя/работодателя, който ги е изплатил (ал. 2). Неизпълнението на това задължение е дисциплинарно нарушение по чл. 89, ал. 1, т. 1 ЗДСл (така: реш. № 3810 от 23.03.2009 г. по адм. д. № 12499/2008 г. на ВАС-V отд., оставено в сила с реш. № 11871 от 13.10.2009 г. по адм. д. № 7168/2009 г. на ВАС – 5чл. с-в).

3. Дисциплинарното производство по Закона за държавния служител.


3.1. Понятие за дисциплинарна отговорност:

Чл. 89 ЗДСл е наименован „Основание за дисциплинарна отговорност”. Законът обаче не дава определение на понятието „дисциплинарна отговорност”. Съдебната практика, опирайки се на достиженията в правната теория, приема, че „дисциплинарната отговорност е отделен вид юридическа отговорност” (реш. № 7971 от 13.07.2006 г. по адм. д. № 1451/2006 г. на ВАС, 5чл. с-в, а в по-ново време – реш. № 6537 от 15.05.2014 г. по адм. д. № 15724/2013 г. на ВАС-VI отд., реш. № 7522 от 03.06.2014 г. по адм. д. № 10176/2013 г. на ВАС-V отд. и мн.др.). За отговор на въпроса какво представлява юридическата отговорност обаче отново трябва да прибегнем към помощта на теорията.

Още в края на ХІХ в. немският социолог и философ Фердинанд Тьонис
 дефинира човешкото общество като "съвкупност от човешки индивиди, които се намират в рационалноволеви взаимодействия, връзки, отношения”
, при което „всяка социална връзка е проява на рационални (разсъдъчни) волеви отношения между човешките индивиди”
.

Тези „взаимодействия, връзки, отношения” между социалните субекти (човешките индивиди и техните общности или организации) се определят като обществени (социални) отношения – устойчиви, съществени, закономерни форми на общуване, обективно сложили се между хората в процеса на тяхната дейност. Всяко обществено отношение е немислимо извън неговите субекти, които със своите действия осигуряват практическия ефект, към достигането, на който е насочена тяхната съвместна дейност. В този смисъл общественото отношение е взаимодействие, обем на дейност, съжителство между неговите субекти.


Така разбрана, същността на обществени отношения налага да се съгласим с тезата на проф. Георги Бойчев, че въз основа на критерия отношение на обществените отношения към интересите на обществото се разкрива фактически съществуваща разделеност на обществените отношения на две основни групи – обществени отношения, които протичат в унисон с коренните интереси на членовете на обществото и обществени отношения, които протичат в дисонанс с основните интереси на членовете на обществото.
 Ето защо, успоредно с възникването на обществените отношения с най-малко двувариантното им взаимопротиворечиво протичане се формират и нормите, които да регулират тези отношения. Появата на човешкото общество като система от отношения между личностите и техните общности, включва и появата на тази съставка на обществените отношения, която можем да наречем – охранителни отношения, към които се отнасят и отношенията на отговорност.
 Регулирането на обществените отношения се постига, като чрез нормите се отрича неизгодния за членовете на обществото вариант на тяхното протичане. Така се утвърждава вариантът на положителното поведение.


В обществения живот съществуват различни видове отговорност – политическа отговорност, морална отговорност, наказателна отговорност, финансова отговорност и т.н. Същественото е, че не всички видове отговорност са регулирани от правото. От гледна точка на този критерий отговорността е два вида – юридическа отговорност и неюридическа отговорност.

Юридическата отговорност по нашето позитивно право е задължението, което има лицето, извършило нарушение на установения правен ред, да понесе определени от закона неблагоприятни последици (санкция).
 В зависимост от вида на нарушението и от естеството на съответстващата му санкция юридическата отговорност е наказателна и обезщетителна. А в зависимост от това кой закон определя състава на нарушението и неблагоприятните последици (санкцията) наказателната юридическа отговорност е: отговорност за престъпления по Наказателния кодекс, административнонаказателна отговорност и дисциплинарна отговорност. Обезщетителната юридическа отговорност е винаги отговорност за вреди.
Дисциплинарната отговорност е вид юридическа отговорност, която се поражда от неправомерно поведение - виновно неизпълнение на трудови или на служебни задължения. Тя се изразява в налагането на установено със закон дисциплинарно наказание на провинилото се лице от страна на работодателя, респ. от органа по назначаването, и може да се реализира съвместно с всеки един от останалите видове юридическа отговорност - наказателна, административнонаказателна и деликтна (обезщетителна по своята същност) отговорност. В този смисъл е правилото на чл. 89, ал. 4 ЗДСл, според което държавният служител носи дисциплинарна отговорност, независимо че деянието му може да е основание за търсене от него и на друг вид отговорност.

ІІ. Дисциплинарната отговорност по Закона за съдебната власт.

Дисциплинарната отговорност е вид юридическа отговорност, която се ангажира при доказано дисциплинарно нарушение
1. Субекти на дисциплинарната отговорност по ЗСВ. Дисциплинарни нарушения и дисциплинарни наказания.
Субекти на дисциплинарната отговорност по Закона за съдебната власт (ЗСВ) са:

съдиите, прокурорите и следователите;

административните ръководители в органите на съдебната власт;

изборните членове на Висшия съдебен съвет.

На изборен член на Висшия съдебен съвет (ВСС) се налага дисциплинарно наказание за извършено тежко нарушение или системно неизпълнение на служебните задължения, както и за действия, които накърняват престижа на съдебната власт (чл. 307, ал. 2 ЗСВ), а ако е подал оставка и мандатът му вече е предсрочно прекратен на основание чл. 130, ал. 8, т. 1 от Конституцията, изборен член на ВСС може да отговаря само за накърняване на престижа на съдебната власт и то само ако е възстановен на длъжност съдия, прокурор или следовател (чл. 307, ал. 5 ЗСВ). Дисциплинарното наказание в случаите по чл. 307, ал. 2 ЗСВ е само едно – дисциплинарно освобождаване от длъжност (чл. 308, ал. 3 ЗСВ), а образуваното дисциплинарно производство в тези случаи, до неговото окончателно приключване, е пречка изборният член на ВСС да бъде освободен по подадена от него оставка – чл. 27, ал. 3 ЗСВ.
Решение № 7346 от 30.05.2014 г. на ВАС по адм. д. № 4192/2014 г., VI о., докладчик председателят Наталия Марчева 

(приложение 1)
2. Дисциплинарни нарушения по ЗСВ.
Според чл. 307, ал. 1 от Закона за съдебната власт (ЗСВ) на съдия, прокурор, следовател, държавен съдебен изпълнител и съдия по вписванията се налага дисциплинарно наказание за извършено дисциплинарно нарушение, а в ал. 3 на същия чл. 307 дисциплинарното нарушение е определено като виновно неизпълнение на служебните задължения на съдия, прокурор и следовател. Поради това е необходимо да уточним нормативно установените служебни задължения на съдия, прокурор и следовател, чието виновно неизпълнение е обявено от закона за наказуемо дисциплинарно нарушение. Вярно е, че с чл. 307, ал. 4, т. 1 - 4 ЗСВ законодателят е определил най-съществените състави на дисциплинарни нарушения (системно неспазване на сроковете, предвидени в процесуалните закони; действие или бездействие, което неоправдано забавя производството; нарушаване на Кодекса за етично поведение на българските магистрати; действие или бездействие, което накърнява престижа на съдебната власт), но дисциплинарните нарушения по чл. 307, т. 5 ЗСВ са определени така: „неизпълнение на други служебни задължения”, а това налага да уточним кои са другите служебни задължения, извън тези по чл. 307, ал. 4, т. 1 – 4 ЗСВ, чието виновно неизпълнение е дисциплинарно нарушение.
ПРЕГЛЕД НА ДИСЦИПЛИНАРНАТА ПРАКТИКА

НА ВИСШИЯ СЪДЕБЕН СЪВЕТ

(за периода 2009 – 2013 г.)

Дисциплинарната отговорност на съдиите, прокурорите и следователите е уредена в Глава шестнадесета на Закона за съдебната власт (ЗСВ).

Целта на настоящия преглед на дисциплинарната практика на Висшия съдебен съвет е да се подобрят стандартите при разглеждане на дисциплинарните производства и приеманите решения по тях, както и да се дефинират проблемите при прилагането на Закона за съдебната власт в производствата относно дисциплинарната отговорност на съдиите, прокурорите и следователите.

Дисциплинарното производство се образува със заповед, съответно с решение, на наказващия орган в срок до 6 месеца от откриването, но не по-късно от три години от извършването на нарушението. Когато тези срокове са изтекли, дисциплинарно производство не се образува – чл. 310, ал. 1 ЗСВ. В съдебната практика се е наложило становището, че сроковете са давностни и с изтичането им се препятства възможността компетентният орган да наложи дисциплинарно наказание на съдията, прокурора или следователя (реш. № 12448 от 25.10.2010 г. по адм. д. № 8646/2010 г. на ВАС-VII отд.) Дисциплинарната отговорност може да бъде реализирана в рамките на три години от извършване на нарушението, като в този срок се включва краткият шестмесечен срок от узнаването от страна на органа. Основната цел на сроковете по чл. 310, ал. 1 ЗСВ е да се гарантира правната сигурност и възможността за защита на съдиите, прокурорите и следователите от една страна и от друга – да се защити общественият интерес.

Краткият 6-месечен срок започва да тече от узнаването на нарушението от някой от изброените субекти в чл. 312 ЗСВ, т.е. срокът не се новира и не тече за всеки от тях поотделно. Под „узнаване” се разбира, че нарушението в неговите съществени признаци е станало известно на оправомощените по смисъла на чл. 312, ал. 1 лица, а в частност по отношение на Инспектората узнаването е налице към момента, в който е изготвен актът за резултатите от проверката (дисципл. дело № 1/2010 г. на ВСС и реш. № 1568 от 02.02.2011 г. по адм. д. № 9576/2010 г., ВАС-VІІ отд.).
Изложеното може да се илюстрира със следния пример:

Дисциплинарно дело № 1/2012 г. по описа на ВСС е образувано по предложение на административния ръководител на районен съд срещу съдия в същия съд. В предложението е посочено, че с бездействието си съдията, в нарушение на Вътрешните правила за проверка на делата, подлежащи на архивиране, не е осъществил контрол

относно изпълнението от съдебен секретар на постановено определение за отмяна на мярка за неотклонение на подсъдим по наказателно дело от общ характер и не е извършил надлежна проверка при архивиране на делото, в резултат на което не е установил допуснатия пропуск. След приключване на дисциплинарното производство, дисциплинарният състав предлага на Висшия съдебен съвет да наложи дисциплинарно наказание по чл. 308, ал. 1, т. 1 от ЗСВ „забележка” за допуснати нарушения по чл. 307, ал. 4, т. 5 от ЗСВ – неизпълнение на други служебни задължения, тъй като с

бездействието си съдията виновно е допуснал несвоевременното освобождаване от затвора на подсъдим след отмяна на мярката му за неотклонение „задържане под стража” по наказателно дело от общ характер. С решение на Висшия съдебен съвет по протокол № 25/21.06.2012 г. на съдията е наложено дисциплинарно наказание по чл.

308, ал. 1, т. 1 от ЗСВ “забележка” за допуснати нарушение по чл. 307, ал. 4, т. 5 от ЗСВ – неизпълнение на служебни задължения. Решението на ВСС е обжалвано пред Върховния административен съд и по оспорването е образувано адм. д. № 9171/2012 г. С решение № 6087 от 30.04.2013 г. по адм. д. № 9171/2012 г. на ВАС-VІ отд. решението на Висшия съдебен съвет е отменено по съображения, че административният ръководител е бил сезиран с жалба от задържаното лице за неправомерното му задържане и е имал възможност да извърши детайлна проверка на случая, което е пропуснал да стори. Едва при повторно сезиране със същото оплакване нарушението е конкретизирано, но към този момент вече е изтекъл краткият шест месечен срок от узнаването за административния ръководител, в рамките на който срок е следвало да бъде образувано дисциплинарно производство срещу съдията.

В алинея 3 са предвидени две изключения от общото правило по чл. 310, ал. 1 от ЗСВ:

1. Когато нарушението се изразява в бездействие, сроковете по

алинея 1 започват да текат от откриването му – чл. 310, ал. 3, изр. 1-во ЗСВ. Бездействието като форма на дисциплинарно нарушение продължава във времето и във всеки един момент до преустановяването му съдията, прокурорът или следователят осъществява фактическия състав на съответното дисциплинарно нарушение.

Най-често в практиката на Висшия съдебен съвет и съдебната практика се поставя въпросът спазени ли са сроковете по чл. 310 от ЗСВ за образуване на дисциплинарно производство при дисциплинарните нарушения по чл. 307, ал. 4 в хипотезата на точка 1 - за системно неспазване на сроковете, предвидени в процесуалните закони и/или по

точка 2, предложение 2-ро - бездействие, което неоправдано забавя производството. В тази връзка следва да се отбележи, че ако в определен момент съдията, прокурорът или следователят, макар и със забавяне във времето изпълни служебните си задължения, бездействието е преустановено и започва да тече тригодишният давностен срок, в рамките на който изобщо може да бъде ангажирана дисциплинарната му отговорност.

Когато бездействието на съдията, прокурора и следователя е станало известно на лицата по чл. 312 ЗСВ и не са предприети действия от тяхна страна за ангажиране на дисциплинарната му отговорност в рамките на 6-месечния срок, но и след този момент същото продължава или съдията, прокурорът и следователят е санкциониран за бездействието си по конкретни дела, но същото продължава и след влизане в сила на

дисциплинарното наказание, има различни становища дали може да се ангажира дисциплинарната отговорност на лицето за следващия период на бездействие.

Например по дисциплинарно дело № 8/2009 г. Висшият съдебен съвет приема, че след като за допуснати нарушения относно спазване на процесуалните срокове по същите дела на съдията вече е наложено дисциплинарно наказание, няма основание отново да бъде дисциплинарно санкциониран и отхвърля предложението на Инспектората към ВСС. При сходни съображения съдът приема, че след като лицата по чл. 312 ЗСВ не

са предприели действия по ангажиране на дисциплинарната отговорност на съдията в краткия давностен срок от узнаване на нарушението под формата на бездействие, тази възможност е преклудирана за следващ период на бездействие по същите дела - решение № 10945 от 02.08.2012 г. по адм. д. № 2028/2012 г. на ВАС, VII о. (отменено с решение № 16249 от 18.12.2012 г. по адм. д. № 11498/2012 г. на ВАС, 5-членен с-в).

Друго разбиране застъпва дисциплинарният състав по дисциплинарно дело № 2/2010 г. на ВСС, според което проявеното бездействие при изпълнение на служебните задължения от съдията след влизане в сила на наложеното дисциплинарно наказание за предходен период за допуснато просрочие по същите дела е друго дисциплинарно

нарушение по чл. 307, ал. 3, т. 1 ЗСВ (в приложимата редакция). С решение на Висшия съдебен съвет на основание чл. 308, ал. 1, т. 6 ЗСВ на съдията е наложено дисциплинарно наказание "дисциплинарно освобождаване от

длъжност", потвърдено с влязло в сила решение № 1468 от 31.01.2011 г. по адм. д. № 10614/2010 г. на ВАС, VІІ о. Върховният административен съд в решението си посочва, че „всеки период на бездействие по конкретно дело е със самостоятелно правно значение и не може да се твърди, че наложената санкция за предходен период елиминира възможността за ангажиране на отговорността за последващ период на продължаващото нарушение. Обратното означава, след като бъде санкциониран за

бездействие по конкретно възложено му дело, магистратът повече да не бъде отговорен за работата си по това дело, респ. да изпълнява задълженията си по свое усмотрение или въобще да не ги изпълни.”

Прегледът на решенията на дисциплинарнонаказващия орган и на съдебната практика показва, че надделява второто становище – дисциплинарната санкция, наложена за идентично нарушение под формата на бездействие през предходен период на съдия, прокурор или следовател не е пречка за ангажиране на дисциплинарната му отговорност при следващ период на бездействие по същото дело, по съображения, че

съдиите, прокурорите и следователите са отговорни за работата си по всяко дело до приключването му.

2. При нарушение по чл. 307, ал. 4, т. 4 - действие или бездействие, което накърнява престижа на съдебната власт, сроковете по чл. 310, ал. 1 започват да текат от публичното оповестяване на действията, накърняващи престижа на съдебната власт – чл. 310, ал. 3, изр. 2-ро ЗСВ. 

Висшият съдебен съвет, а и съдебната практика приема, че изискването за публичното оповестяване е изпълнено когато деянието е станало общоизвестно на широк кръг граждани и организации – например дисциплинарно дело № 19/2010 г. на ВСС и решение № 1000 от 19.01.2012 г. по адм. д. № 3695/2011 г. на ВАС, VІІ о. При разглеждането на този случай от Висшия съдебен съвет и от Върховния административен съд по оспорване на решението на съвета, е прието, че сроковете по чл. 310, ал. 3 от ЗСВ са спазени, тъй като публикациите в регионални печатни и електронни издания ограничават информацията; дисциплинарно наказващият орган се е самосезирал за дисциплинарно разследване по конкретно въведени дисциплинарни нарушения в резултат на изнесеното в централната преса и последвали становища на граждани, организации и институции в публичното пространство, от който момент са започнали да текат сроковете по чл. 310, ал. 1 ЗСВ.

Проблемни въпроси, които се извеждат от прилагането на разпоредбата на чл. 310, ал. 3, изр. 2-ро ЗСВ от Висшия съдебен съвет и съдебната практика:

1. За началния момент на откриване на нарушението в разгледаната хипотеза на чл. 310, ал. 3, изр. 2-ро ЗСВ с оглед възможността по различно време в различни медии, макар и национално представени, ако това се наложи в практиката като меродавен критерий, които имат различна аудитория, да бъде публикувана информация, която от своя страна може да бъде с нееднозначно съдържание. Законът не посочва формата и/или начина на публично оповестяване. Поради това въпросът за публичното оповестяване, считано от което извършеното от съдията, прокурора и следователя нарушение по смисъла на чл. 307, ал. 4, т. 4 е станало известно, следва да се разрешава с оглед конкретните факти по всеки казус.

2. Прочитът на правилото на чл. 310, ал. 3, изр. 2-ро ЗСВ сочи, че в определени случаи с него се елиминира тригодишният давностен срок, тъй като дори и да са изминали три и повече години от извършване на нарушението към момента на публичното му оповестяване, достатъчно е в рамките на шест месеца от узнаването дисциплинарно наказващият орган да образува дисциплинарно производство, за да се ангажира

дисциплинарната отговорност на съдията, прокурора и следователя.

Съществува потенциална опасност дисциплинарно привлечените лица да бъдат принудени да се защитават по отношение на факти и събития, останали в далечното минало с произтичащите трудности и дори невъзможност за събиране на надлежни доказателства, релевантни за отговорността им.

Срокът за приключване на дисциплинарното производство е три месеца от образуването му, като изтичането му не е основание за отпадане на отговорността на съдията, прокурора и следователя. Срокът е инструктивен и неспазването му не опорочава законосъобразността на решението на Висшия съдебен съвет.

Компетентни да направят предложение за налагане на дисциплинарно наказание са органите, определени в чл. 312 ЗСВ - съответният административен ръководител; всеки висшестоящ административен ръководител; Инспекторатът към Висшия съдебен съвет;

не по-малко от една пета от членовете на Висшия съдебен съвет и министърът на правосъдието.

В предложението си органът по чл. 312 ЗСВ посочва фактическите обстоятелства, въз основа на които счита, че са налице основания за образуване на дисциплинарно производство. Поради това че няма законово изискване, вносителят не винаги предлага какво по вид и размер дисциплинарното наказание да се наложи на съдията, прокурора и следователя. Висшият съдебен съвет не е обвързан от предложената от вносителя правна квалификация на дисциплинарното нарушение, както и от предложението му за вида и размера на дисциплинарното наказание, ако има такова.

В дисциплинарната практика на Висшия съдебен съвет няма противоречиви разрешения по отношение съдържанието и обхвата на обвързващата сила на предложението на органите по чл. 312 ЗСВ. В съдебната практика също безпротиворечиво се приема, че предложението на вносителя очертава предмета на дисциплинарното производство, като Висшият съдебен съвет има правомощието да даде самостоятелна юридическа квалификация на осъщественото дисциплинарно нарушение и да определи различно по вид и/или размер дисциплинарно наказание както от визираното в предложението, така и от това на дисциплинарния състав.

Във връзка с приложението на разпоредбата на чл. 312 ЗСВ, същественото е, че при разглеждане на дисциплинарната отговорност на съдията, прокурора или следователя дисциплинарнонаказващият орган не разполага с правото да обсъжда факти и обстоятелства, извън посочените в предложението. В случаите, когато Висшият съдебен съвет при решаване на въпроса за дисциплинарната отговорност на съдията, прокурора и следователя се позовава на фактически обстоятелства, извън тези в

предложението, съдът приема, че това е нарушение на административнопроизводствените правила и на правото на защита на дисциплинарно привлеченото лице, което съставлява основание за отмяна на обжалвания акт – дисциплинарно дело № 10/2011 г. и решение № 13550 от 30.10.2012 г. по адм. д. № 6334/2012 г. на ВАС, 5-членен с-в.

Повод за образуване на дисциплинарно производство са извършените проверки на дейността на дадена структура от съдебната власт или отделни съдии, прокурори и следователи от съответния административен ръководител и/или Инспектората към ВСС. В други случаи дисциплинарнонаказващият орган се самосезира при сигнали от

различни институции, при узнаване за конкретни деяния на съдии, прокурори и следователи с негативен отзвук в обществото и др. Всеки от субектите по чл. 312, ал. 1 ЗСВ има право да внесе предложение за налагане на дисциплинарно наказание едновременно и/или независимо един от друг, стига като краен резултат с решението на

дисциплинарнонаказващия орган да е спазен общият принцип да не се налагат два пъти санкции за едно и също нарушение. При образувани дисциплинарни производства срещу едно и също лице за различни дисциплинарни нарушения, Висшият съдебен съвет приема решение за разглеждането им в едно общо производство, ако пълното и всестранно изясняване на релевантните факти за дисциплинарната отговорност на

съдията, прокурора и следователя го изисква – например дисциплинарно дело 2/2009 г. и дисциплинарно дело № 3/2011 г. на ВСС са обединени в общо производство. Когато Висшият съдебен съвет преценява, че това процесуално действие ще затрудни разглеждането на различните казуси, се произнася със самостоятелен акт по отделните случаи – например дисципл. дело № 6/2013 г. и дисциплинарно дело № 13/2013 г.

Дисциплинарното производство се образува в 7-дневен срок от постъпване на предложението. Висшият съдебен съвет определя чрез жребий членовете на тричленния дисциплинарен състав и изпраща преписи от предложението и доказателствата към него на лицето, привлечено към дисциплинарна отговорност, което в 7–дневен срок може да направи писмени възражения и да посочи доказателства. За заседанието на дисциплинарния състав се уведомяват привлеченото към

дисциплинарна отговорност лице и вносителят на предложението и се изслушват ако присъстват. Дисциплинарно привлеченото лице има право на адвокатска защита. Дисциплинарният състав изяснява фактите и обстоятелствата, като по искане на страните или служебно може да събира писмени, гласни и веществени доказателства и изслушва експертни заключения. Дисциплинарният състав приема решение, с което установява подлежащите на доказване факти, изразява становище относно обстоятелствата и правното основание за налагане на дисциплинарно наказание и предлага вида и размера на наказанието.

Висшият съдебен съвет, след обсъждане на възможността членове на съвета, които са вносители на предложение за образуване на дисциплинарно производство да бъдат избирани чрез жребий и участват в дисциплинарния състав, прие решение по т. 21 по протокол № 21/30.05.2013 г., че няма законова пречка за това и участието им не води до накърняване правата на дисциплинарно привлеченото лице. Към настоящия момент подобен казус не е бил предмет на съдебен контрол. В съдебната практика до сега са поставяни въпроси за правото на членове на съвета, които са вносители на предложение или са участвали в дисциплинарни състави, да участват в гласуването и формирането на решението на Висшия съдебен съвет относно дисциплинарната

отговорност на съответния съдия, прокурор и следовател. По тези дела съдът безпротиворечиво приема, че не е налице нарушение, което засяга правата на привлеченото към дисциплинарна отговорност лице и няма основание за отмяна на оспорения акт на Висшия съдебен съвет. В решение № 10471 от 17.08.2010 г. по адм. д. № 4003/2010 г. на ВАС, VII о., Върховният административен съд посочва, че няма законови основания за отвод на вносителите на предложението и на дисциплинарния състав при решаване на въпроса за дисциплинарната отговорност на оспорващия.

Членовете на Висшия съдебен съвет, направили предложението и участвали в дисциплинарния състав, са осъществявали законовите си правомощия по чл. 312, ал. 1, т. 4 и чл. 316, ал. 3 ЗСВ. Съдът казва: „Законодателят не е предвидил, че когато изпълняват тази си компетентност членовете на ВСС нямат право да участват в колективния орган при вземане на решение, т. е. трябва да се отведат. (…) В противенслучай би се стигнало до хипотези, когато колективният орган няма да може да формира състав, за да постанови акта си, т. е. няма да има кой да осъществява съответната държавна функция.”

Дискусията при приемането на решение по т. 21 по протокол № 21/30.05.2013 г. на ВСС показва необходимостта от отчитане на правния статус на вносителите на предложение, които са членове на Висшия съдебен съвет, за разлика от останалите правни субекти, които са оправомощени да внасят предложение по чл. 312 ЗСВ за привличане към

дисциплинарна отговорност съответния съдия, прокурор или следовател. В качеството си на членове на колегиалния орган, който е единствено компетентен да налага дисциплинарни наказания на съдиите, прокурорите и следователите, те имат право и участват в избора на дисциплинарен състав и съответно – в избрания такъв, както и да участват във формиране на волеизявлението на дисциплинарнонаказващия орган, обективирано в крайния акт по чл. 320 ЗСВ за налагане на дисциплинарно наказание. В

тази насока, поставя се въпросът за изчерпване на техните функции и правомощия като вносители с факта на внасяне на предложението по чл. 312 ЗСВ и образуване на дисциплинарно производство, доколкото дисциплинарният състав е длъжен да изясни релевантните фактически и правни обстоятелства и събере служебно необходимите доказателства. 

Преди налагане на дисциплинарното наказание дисциплинарният състав изслушва привлеченото към дисциплинарна отговорност лице или приема писмените му обяснения и събира доказателства. Законът е категоричен, че нарушаването на изискването за изслушване на лицето, съответно приемането на писмено обяснение при съдебно оспорване е самостоятелно и достатъчно основание за отмяна на наложеното

дисциплинарно наказание, без да разглежда делото по същество, освен ако не се дължи на негово виновно поведение – чл. 313, ал. 2 ЗСВ. Няма противоречия в практиката на Висшия съдебен съвет и в съдебната практика по прилагането на този текст от закона. В съдебната практика беше повдигнат спор за необходимостта дисциплинарно привлеченото лице да бъде изслушано от пленарния състав на Висшия съдебен съвет

преди вземане на решение за дисциплинарната му отговорност. С няколко решения Върховният административен съд прие, че липсата на изслушване на съдията, прокурора и следователя от дисциплинарнонаказващия орган съставлява нарушение на правото му на защита, гарантирано с разпоредбата на чл. 56 от Конституцията и е основание за отмяна на наложеното дисциплинарно наказание. Например:

· Решение № 9044 от 20.06.2013 г. по адм. д. № 3571/2013 г. на ВАС, 5чл. с-в:

„Основателен е наведеният довод, че в проведеното пред ВСС производство по налагане на дисциплинарно наказание е нарушено правото на защита на магистрата, установено с нормата на чл. 56 от Конституцията на Република България, тъй като Пенев не е изслушан от ВСС, като дисциплинарно наказващ орган. В случая дисциплинарното производство е образувано по предложение на една пета от членовете на ВСС, от които трима са присъствали на заседанието и са взели участие при постановяване на решението. Действително не е регламентирана изрично законово възможност привлечения към наказателна отговорност магистрат да участва в заседанието, но това не освобождава дисциплинарно наказващия орган от задължението да предвиди подходяща форма на защита, в съответствие с конституционното право на защита. Още повече, че към настоящият момент, в сега действащият Правилник за организацията на дейността на ВСС и неговата администрация, с разпоредбата на чл. 38, ал. 3 е предвидено, че по решение на ВСС на заседанията могат да се изслушват и лицата, които имат отношение към разглеждания въпрос, които съгласно разпоредбата на ал. 4 на чл. 38 могат да участват в дискусията и да представят справки по обсъжданите проблеми. Правото на защита на привлечения към дисциплинарна отговорност магистрат се състои в неговото субективно лично процесуално право да изложи своята позиция, съображения и доводи в дисциплинарното производство пряко и непосредствено пред членовете на ВСС, което е в съответствие със състезателния характер на производството и позволява на членовете на ВСС да формират своето вътрешно убеждение за това дали от доказателствата се установява извършено дисциплинарно нарушение, неговата тежест и съответно да определят вида на дисциплинарното наказание, т. е. справедливостта при определянето му. Поради това именно изслушването на магистрата в хода на образувано срещу него дисциплинарно производство следва да бъде осъществено пред дисциплинарнонаказващия орган, изслушването му само пред дисциплинарния състав е подмяна на конституционното право на защита по чл. 56 от Конституцията. В конкретния случай това право не е осъществено от магистрата.”
С приемането на действащия Правилник за организацията на дейността на Висшия съдебен съвет и неговата администрация и в частност – текста на чл. 38, ал. 3
, този въпрос намери положително решение. Към настоящия момент Висшият съдебен съвет, след внасяне на предложението на дисциплинарния състав за налагане на дисциплинарно наказание, изпраща на дисциплинарно привлеченото лице препис от решението на дисциплинарния състав и го уведомява за заседанието на съвета, на което ще се разглежда същото и съответно – за възможността да бъде изслушано. Прегледът на разгледаните дисциплинарни дела от настоящия състав на Висшия съдебен съвет показва, че в почти всички случаи дисциплинарно привлеченият съдия, прокурор и следовател се явява, за да представи позицията си пред членовете на колективния орган. Изслушването на дисциплинарно привлеченото лице има съществено значение за приемането на обективно и информирано решение за дисциплинарната му отговорност от Висшия съдебен съвет.

Висшият съдебен съвет приема решение, с което може да наложи дисциплинарно наказание по предложението на дисциплинарния състав, да определи различно по вид и/или размер дисциплинарно наказание или да отхвърли предложението без да наложи дисциплинарно наказание на дисциплинарно привлеченото лице – чл. 320 ЗСВ: 

· така: т. 3 от мотивите на Тълкувателно решение № 1 от 18.04.2006 г. на ВАС по тълк. д. № 1/2006 г., ОС на съдиите от втора колегия, докладчик зам.-председателят Стефка Стоева:

В практиката си Върховният административен съд последователно и безпротиворечиво приема, че Висшият съдебен съвет не е обвързан като дисциплинарнонаказващ орган от предложението на вносителя за вида и размера на дисциплинарното наказание.

Съдът приема, че Висшият съдебен съвет е обвързан от предложението на органа по чл. 30, ал. 1 ЗСВ по отношение посочените в него дисциплинарни нарушения. Недопустимо е съветът да се произнася по невъведено в предложението основание за налагане на дисциплинарно наказание, тъй като такова произнасяне е извън предмета на предложението и нарушава правото на защита на лицето, привлечено към дисциплинарна отговорност.

Практиката на съда е последователна, че при определяне вида и размера на дисциплинарните наказания на магистрати Висшият съдебен съвет действа при условията на оперативна самостоятелност. Той не е обвързан от предложението на вносителя по отношение вида и размера на дисциплинарното наказание, което определя по свободна преценка с оглед характера и тежестта на дисциплинарното нарушение.

Не е необходимо в предложението си органът по чл. 30, ал. 1 ЗСВ да посочва вида и размера на дисциплинарното наказание, защото определянето му е изцяло в правомощията на Висшия съдебен съвет. Последният, след преценка на визираното в предложението дисциплинарно нарушение, решава да определи докладчик по чл. 175, ал. 1 ЗСВ или дисциплинарен състав по чл. 33 ЗСВ . По силата на чл. 180, ал. 1 ЗСВ едва дисциплинарният състав предлага в решението си наказанието, но единствено Висшият съдебен съвет е компетентен да наложи някое от предвидените в чл. 170, ал. 1 и 2 ЗСВ дисциплинарни наказания.

Предвид изложеното, поради липсата на противоречива практика на Върховния административен съд, предложението за издаване на тълкувателно решение в тази му част следва да бъде отхвърлено като неоснователно.

В случаите, когато дисциплинарнонаказващият орган не възприема предложението на дисциплинарния състав, членовете на Висшия съдебен съвет излагат фактически и правни съображения за приетото различно решение. В съдебната практика се приема, че липсата на мотиви към решението на Висшия съдебен съвет съставлява основание за неговата отмяна – така: т. 4 на Тълкувателно решение № 1 от 18.04.2006 г. на ВАС по тълк. д. № 1/2006 г., ОС на съдиите от втора колегия, докладчик зам.-председателят Стефка Стоева: „Решенията на Висшия съдебен съвет, приети с тайно или явно гласуване, следва да бъдат мотивирани, като неизлагането на фактически и правни основания за издаването им води до отмяна”.
Съдиите, прокурорите, следователите, административните ръководители и техните заместници носят дисциплинарна отговорност при извършване на дисциплинарни нарушения. Дисциплинарните нарушения са посочени в чл. 307, ал. 4 от ЗСВ и те са: системно неспазване на сроковете, предвидени в процесуалните закони – чл. 307, ал. 4, т. 1; действие или бездействие, което неоправдано забавя производството – чл. 307, ал. 4, т. 2; нарушаване на Кодекса за етично поведение на българските магистрати – чл. 307, ал. 4, т. 3; действие или бездействие, което накърнява престижа на съдебната власт – чл. 307, ал. 4, т. 4; неизпълнение на други служебни задължения – чл. 307, ал. 4, т. 5.

Освен за нарушенията по чл. 307, ал. 4 ЗСВ, дисциплинарна отговорност се носи и от военен съдия, военен прокурор и военен следовател за нарушения, предвидени в специални закони и устави – чл. 307, ал. 6, т. 2. Дисциплинарна отговорност носят и изборните членове на Висшия съдебен съвет за извършено тежко нарушение или системно неизпълнение на служебните задължения, както и за действия, които

накърняват престижа на съдебната власт – чл. 307, ал. 2.

Дисциплинарните наказания, които могат да бъдат налагани на съдия, прокурор и следовател, административен ръководител и заместник на административен ръководител са изчерпателно изброени в чл. 308, ал. 1 ЗСВ: 1. забележка; 2. порицание; 3. намаляване на основното трудово възнаграждение от 10 до 25 на сто за срок от 6 месеца до две години; 4. понижаване в ранг или в длъжност в същия орган на съдебната власт за срок от една до три години; 5. освобождаване от длъжност като административен ръководител или заместник на административен

ръководител; 6. дисциплинарно освобождаване от длъжност.

Висшият съдебен съвет, при определяне на дисциплинарно наказание на дисциплинарно привлеченото лице прилага критериите на чл. 309 от ЗСВ – тежест на нарушението, форма на вината, обстоятелствата, при които е извършено нарушението и поведението на нарушителя. Релевантни за ангажиране на дисциплинарната отговорност на съответния съдия, прокурор и следовател са и причините, довели до дисциплинарното нарушение. За едно и също дисциплинарно нарушение се налага само едно дисциплинарно наказание.

От посочените критерии в чл. 309 ЗСВ от особено значение е критерият „тежест на нарушението” в контекста на конституционната разпоредба на чл. 129, ал. 3, т. 5, която допуска освобождаване от длъжност на съдия, прокурор и следовател, придобил несменяемост, само при тежко нарушение или системно неизпълнение на служебните

задължения, както и действия, които накърняват престижа на съдебната власт. От сравнението на текстовете на чл. 307, ал. 4 ЗСВ и чл. 129, ал. 3, т. 5 от Конституцията и отнасянето им към видовете дисциплинарни наказания следва, че при налагането на дисциплинарно наказание по чл. 308, ал. 1, т. 6 от ЗСВ – дисциплинарно освобождаване от длъжност, от значение е дали дисциплинарното нарушение по своите обективни и

субективни признаци се субсумира в някой от фактическите състави на конституционната норма. Тази преценка е ключова, доколкото в действащата редакция на закона дисциплинарно освобождаване от длъжност може да се наложи за всяко от дисциплинарните нарушения, визирани в чл. 307, ал. 4 ЗСВ.

При налагане на дисциплинарно наказание, Висшият съдебен съвет излага основанията и причините за приетата степен на тежест на нарушението, което е от значение за вида на дисциплинарната санкция.

Дисциплинарните нарушения, изброени в чл. 307, ал. 4 ЗСВ могат да се обособят условно в две групи:

1. нарушения на служебните задължения, свързани с функционалните права и задължения на съдиите, прокурорите и следователите – чл. 307, ал. 4, т. 1, 2 и 5 ЗСВ;

2. нарушения на установените морално-етични правила за поведение в обществото – чл. 307, ал. 4, т. 3 и 4 ЗСВ.

Дисциплинарни нарушения – чл. 307, ал. 4, т. 1 ЗСВ

Законът за съдебната власт е квалифицирал системното неспазване на сроковете, предвидени в процесуалните закони като самостоятелно нарушение, изведено като първо по ред при изброяването в чл. 307, ал. 4 ЗСВ. Органите, които са компетентни да проверяват и следят за организацията по образуването и движението на делата и приключването им в установените срокове са овластени и с компетентност да направят

предложение за налагане на дисциплинарно наказание при констатирани нарушения от съдиите, прокурорите и следователите – арг. чл. 312 ЗСВ.

Практиката сочи, че предложения до Висшия съдебен съвет за образуване на дисциплинарни производства и привличане към дисциплинарна отговорност на съдии, прокурори и следователи за нарушения по чл. 307, ал. 4, т. 1 и 2 ЗСВ се внасят основно от Инспектората към ВСС, с оглед правомощията му по чл. 54, ал. 1, т. 2, 5 и 6 ЗСВ.

В процесуалните закони са разписани срокове, в които съдиите, прокурорите и следователите следва да разглеждат и се произнасят по възложените им дела и преписки. Съгласно чл. 12, ал. 2 ЗСВ, сроковете, определени в процесуалните закони, които се отнасят до осъществяване на правомощията на съдии, прокурори и следователи са задължителни за тях, но не засягат правата на страните в процеса. Преценката относно спазването на сроковете и наличието на елемента системност при твърдения за нарушение по чл. 307, ал. 4, т. 1 ЗСВ включва оценка на натовареността на съдията, прокурора и следователя и възможността му обективно да се справи в съответните срокове с възложения обем работа, преценка за разумен срок съобразно фактическата и правна сложност на делата.

По отношение елемента „системност” първоначално в практиката си Висшият съдебен съвет приема, че за да е налице системно неспазване на сроковете, достатъчно е да има доказателства по отношение на две или повече дела. Впоследствие дисциплинарните състави на Висшия съдебен съвет при обосноваване на системност по смисъла на чл. 307, ал. 4, т. 1 ЗСВ преценяват дали е налице повторяемост и/или непрекъснатост на

неизпълнението на съответните служебни задължения под формата на действие или бездействие в контекста на общата натовареност на дисциплинарно привлеченото лице.

Според съдебната практика системност е налице, когато привлеченото към дисциплинарна отговорност лице е извършило три или повече отделни нарушения на процесуалните срокове. Това разбиране на съда е залегнало в мотивите на решение от 13.01.2011 г. по адм. д. № 9430/2010 г. на ВАС, VІІ о., потвърдено с решение от  24.02.2011 г. по адм. д. № 16092/2010г. на ВАС, 5-членен с-в; в решение № 1135 от 23. 01. 2012 г. по адм. д. № 11148/11 г. на ВАС, 5-членен с-в и други.

Изброените по-долу дисциплинарни дела не обхващат всички случаи, при които е водено дисциплинарно производство срещу съдии, прокурори и следователи за нарушение по чл. 307, ал. 4, т. 1 ЗСВ, а показват примерно развитието и разрешаването на казуси по този вид дисциплинарни дела.

1. Дисциплинарно дело № 7/2009 г. на ВСС е образувано по предложение на Инспектората към ВСС срещу съдия от Софийски градски съд, административно отделение, за системно неспазване на сроковете, предвидени в процесуалните закони. Дисциплинарният състав, след като е обсъдил фактите по преписката, приема, че предложението за налагане на дисциплинарно наказание на съдията е неоснователно и следва да бъде отхвърлено. Съображенията на дисциплинарния състав, възприети от

членовете на Висшия съдебен съвет, обективират тезата, че формалното

осъществяване на признаците на дисциплинарно нарушение по чл. 307, ал. 4, т. 1 ЗСВ не е достатъчно, за да се ангажира дисциплинарната отговорност на съдията. Според дисциплинарния състав безспорно е налице несъответствие с нормата на чл. 172, ал. 1

Административнопроцесуалния кодекс (АПК), съгласно която съдът (съдията-докладчик) постановява решение в едномесечен срок от заседанието, в което е приключило разглеждането на делото. Този срок е инструктивен по своя характер, поради което при преценка на противоправността на деянията в случаите на неспазване на сроковете, дисциплинарният състав приема, че следва да се изследват: конкретната

продължителност на забавата; причините за забавата; правнорелевантните последици от закъснението; дали е довело до нарушаване на разумните срокове на разглеждане на делото, нарушаване правата на страните и др.; фактическа и правна сложност на съответните казуси; качество на правораздавателните актове (съотношение брой потвърдени – отменени актове при инстанционния контрол); общата натовареност на органа на съдебната власт; персоналната натовареност на дисциплинарно привлеченото лице. При така възприетите критерии за оценка на дисциплинарната отговорност на съдията, в този случай Висшият съдебен съвет приема, че налагането на дисциплинарно наказание, предвидено в чл. 308, ал. 1, т. 3 ЗСВ би се явило неоправдано и несъразмерно и изпраща материалите за преценка на административния ръководител за налагане на по-леко дисциплинарно наказание (съгласно съществуващата възможност

при действащата към този момент редакция на Закона за съдебната власт).

2. Дисциплинарно дело № 2/2010 г. по описа на ВСС е образувано по предложение на Инспектората към ВСС, срещу съдия в окръжен съд за системно неспазване на сроковете, предвидени в процесуалните закони. С решение по протокол № 27/9.07.2010 г. Висшият съдебен съвет налага на съдията дисциплинарно наказание по чл. 308, ал. 1, т. 6 ЗСВ – „дисциплинарно освобождаване от длъжност”. Приема, че с бездействието

си - непроизнасяне по определени дела, неразглеждане на частни жалби и

протести и неизготвяне на мотиви по делата, съдията е допуснал нарушение на Наказателно-процесуалния кодекс. Предвид изключително ниската натовареност, счита, че при добра организация е имал възможност да спази регламентираните в закона срокове по образуване и движение на делата и по организация на работата в тях. Преди да наложи най-тежкото наказание, Висшият съдебен съвет двукратно е санкционирал съдията за допуснати нарушения във връзка със системно неспазване на сроковете, предвидени в Наказателно–процесуалния кодекс. С влязло в сила решение

№ 1468/31.01.2011 по адм. д. № 10614/2010 г. на ВАС, VІІ о. жалбата на съдията срещу наложеното дисциплинарно наказание е отхвърлена. Съдът посочва, че постановеното решение на Висшия съдебен съвет постига целта на закона, тъй като очевидно наложените дисциплинарни наказания "порицание" и "понижаване в ранг съдия в АС в същия орган на съдебната власт за срок от една година" не са имали превантивен и възпиращ ефект. Наказанието е съответно на характера и тежестта на констатираните нови дисциплинарни провинения и цялостното поведение на магистрата. Висшият съдебен съвет правилно е приел, че е налице системно и упорито

неспазване на сроковете, предвидени в процесуалните закони. В заключение съдът приема, че са изчерпани всички предоставени законови възможности за санкциониране на съдията, преди Висшият съдебен съвет да предприеме последната и най-тежка мярка - освобождаване на заеманата длъжност.

3. Дисциплинарно дело № 7/2010 г. по описа на ВСС е образувано по предложение на Инспектората към ВСС, срещу съдия в Софийски градски съд за системно неспазване на сроковете, предвидени в процесуалните закони – дисциплинарно нарушение по чл. 307, ал. 4, т. 1 ЗСВ, като е предложено наказание по чл. 308, ал. 1, т. 3 ЗСВ – „намаляване на основното трудово възнаграждение от 10 до 25 на сто за срок от 6 месеца до две години” в размери и срокове по преценка на Висшия съдебен съвет.

С решение по протокол № 23/17.07.2010 г. Висшият съдебен съвет приема, че съдията е извършил дисциплинарно нарушение по чл. 307, ал. 4, т. 1 ЗСВ, изразяващо се във виновно системно неспазване на сроковете, предвидени в процесуалните закони и му налага дисциплинарно наказание „намаляване на основното трудово възнаграждение в размер на 10 /десет/ на сто за срок от шест месеца". В решението на дисциплинарния състав, възприето от съвета, е установено, че е налице продължителна висящност по отношение на разглежданите от съдията дела, но е отчетена и високата персонална натовареност, разнородната правна материя, приложима в различните отделения и видове производства, където е бил съдията, положителните резултати от инстанционния контрол като обстоятелства, относими към преценката за вида и тежестта на наложеното дисциплинарното наказание. Съобразен е и фактът на изписване на делата до приключване на дисциплинарното производство. Решението не е оспорвано пред съда.

4. Дисциплинарно дело № 10/2010 г. по описа на ВСС е образувано по предложение на Инспектората към ВСС, срещу съдия в Софийски градски съд за системно неспазване на сроковете, предвидени в процесуалните закони – дисциплинарно нарушение по чл. 307, ал. 4, т. 1 ЗСВ, като е предложено наказание по чл. 308, ал. 1, т. 3 ЗСВ – „намаляване на основното трудово възнаграждение от 10 до 25 на сто за срок от 6

месеца до две години” в размери и срокове по преценка на Висшия съдебен съвет. С решение по протокол № 27/9.07.2010 г., Висшият съдебен съвет приема, че съдията е извършил дисциплинарно нарушение по чл. 307, ал. 4, т. 1 ЗСВ, изразяващо се в системно неспазване на сроковете, предвидени в процесуалните закони и му налага дисциплинарно наказание по чл. 308, ал. 1, т. 3 ЗСВ – „намаляване на основното трудово възнаграждение в размер на 10/десет/ на сто за срок от шест месеца”. Дисциплинарният състав, съответно Висшият съдебен съвет, приема като смекчаващи отговорността обстоятелства високата натовареност на съда, персонална натовареност на съдията и много доброто качество на постановените съдебни актове, а като отегчаващо – приключилото дисциплинарно дело № 9/2009 г. за същото по вид дисциплинарно нарушение, изпратено за налагане на дисциплинарно наказание на административния ръководител. Решението на Висшия съдебен съвет е обжалвано пред Върховния административен съд, който с решение № 623 от 13.01.2011 г. по адм. д. № 9430/2010 г. на ВАС, VІІ о., отменя оспорения акт (решението е оставено в сила с решение № 10613 от 15.07.2011 г. по адм. д. № 2848/2011 г. на ВАС, 5-членен с-в).

Мотивите на съдебното решение показват различията в подхода на Висшия съдебен съвет и съда (в този и други сходни случаи) при оценяване на релевантните факти за дисциплинарната отговорност на съответния съдия, прокурор и следовател, които обосновават съответно и различния правен резултат. Върховният административен съд в това решение приема, че разумността на срока, в който следва да се постанови съдебният акт, е функция на фактическата и правна сложност на делото. Следователно

формалното неспазване на процесуалния срок не може автоматично да обоснове дисциплинарно нарушение. Необходимо е да се установи конкретното неспазване на срока дали е обусловено от посочените обективни фактори или е резултат единствено на виновното поведение на съдията. Посочва, че Висшият съдебен съвет не е изследвал тези въпроси, както и дали нарушенията са системни. Трайната, непротиворечива

съдебна практика, казва съдът, е установила, че системно нарушение на трудовата дисциплина е налице, когато лицето е извършило три или повече отделни нарушения. Няма правна логика в хипотезата на чл. 307, ал. 4, т. 1 ЗСВ да се приложи друго тълкуване. Специфичното в случая е, че неспазването на процесуалните срокове, и в частност на срока за обявяване на решението, не може да се констатира с факта на изтичане на едномесечния срок от датата на съдебното заседание, в което е приключило делото, а следва да се установи при отчитане изискването на чл. 13 ГПК
, т.е. след преценка на фактическата и правна сложност на всяко дело, актът постановен ли е в разумен срок. Едва когато се установи, че актът е постановен, с оглед на неговата фактическа и правна сложност, извън разумния срок може да се приеме, че е налице нарушение. С оглед общия брой разпределени дела – 603, от които разгледани в съдебно заседание 301, като решените са 257, е следвало дисциплинарно наказващият орган да събере доказателства за фактическата и правна сложност на деветте дела, постановяването на решенията по които е след инструктивния срок. Не е отчетена високата лична натовареност на съдията, както и на административното отделение като цяло. С решение № 10613/2011 г. по адм. д. № 2848/2011 г. на ВАС, 5-членен с-в е оставено в сила решението на тричленния състав по адм. д. 9430/2010 година.

5. Дисциплинарно дело № 20/2010 г. по описа на ВСС е образувано по предложение на Инспектората към ВСС срещу прокурор в районна прокуратура за системно неспазване на сроковете, предвидени в Наказателно-процесуалния кодекс и за бездействия, с които неоправдано забавя много производства – нарушения по чл. 307, ал. 3 т. 1 и 2 ЗСВ. С решение по протокол № 33/16.09.2010 г. Висшият съдебен съвет приема, че прокурорът е извършил дисциплинарно нарушение по чл. 307, ал. 4, т. 1

ЗСВ, като виновно не е изпълнил служебните си задължения посочени в чл. 242, ал. 3, във вр. с ал. 1 от НПК и на основание чл. 308, ал. 1, т. 3 ЗСВ му налага дисциплинарно наказание „намаляване на основното трудово възнаграждение с 10 на сто за срок от една година”. Предмет на дисциплинарното производство са били общо 25 броя преписки с допуснато просрочие на установените срокове за произнасяне, от които 14

броя към момента на комплексната проверка на Инспектората към ВСС са били с непостановени актове, а останалите 12 бр. - постановени със закъснение. Дисциплинарният състав приема, че конкретната продължителност на установените просрочия за произнасяне на прокурора не може да бъде отчетена като несъществена, тъй като надхвърля максимално допустимия срок по чл. 242, ал. 3 вр. с ал. 1 от НПК - не по-късно от един месец от получаване на делото, с около два месеца и достига

до повече от едногодишен период. Най-кратките закъснения, допуснати от прокурора са по 10 броя от случаите - два месеца /след едномесечния срок/, в три от случаите периодът на просрочие е една година, а в останалите 12 броя случаи просрочията са от три до осем месеца. Висшият съдебен съвет счита, че констатираните закъснения по възложените досъдебни производства са довели до неприемливо продължителни

срокове за висящност на съответните дела в досъдебната фаза и са създали ограничения на участниците в производството. Приема, че не са налице статистически данни за прекомерна натовареност на районната прокуратура и за персонална пренатовареност на прокурора. С решение № 5246 от 13.04.2011 г. по адм. д. № 12870/2010 г. на

ВАС, VІІ о. е отхвърлена жалбата на прокурора против решение по протокол № 33 от 16.09.2010 г. по дисциплинарно дело № 20/2010 г. на Висшия съдебен съвет. Върховният административен съд приема, че в решението на дисциплинарния състав липсват мотиви за фактическата и правна сложност на делата, по които е допусната забава и за съотношението на просрочените дела спрямо всички решени дела, но от

друга страна прокурорът не е твърдял, че посочените дела са били с фактическа и правна сложност, не са представени доказателства в тази насока и пред съда. Няма данни за настъпили вреди на участниците в досъдебните производства, но при установяване на нарушението не е необходимо да е настъпил резултат. С решение № 1135 от 23.01.2012 г. по адм. д. № 11148/2011 г. на ВАС, 5-членен с-в решението на тричленния състав е оставено в сила. В мотивите си съдът също приема, че разумността на срока, в който съдията или прокурорът следва да постанови своя акт, е функция на фактическата и правна сложност на производството, като по отношение на жалбоподателя е констатирано конкретно неспазване на срокове, което е резултат единствено на виновното поведение на прокурора.

6. Дисциплинарно дело № 27/2010 г. по описа на ВСС е образувано по предложение на административния ръководител на районна прокуратура срещу прокурор в районната прокуратура за нарушения по чл. 307, ал. 3, т. 1 от ЗСВ – системно неспазване на сроковете, предвидени в процесуалните закони и т. 2 – бездействие, което неоправдано забавя производството. С решение по протокол № 45 от 09.12.2010 г. Висшият съдебен съвет приема за установено, че прокурорът виновно е допуснал

дисциплинарно нарушение по чл. 307, ал. 4, т. 1 – системно неспазване на сроковете, предвидени в процесуалните закони /п. 1 от предложението на вносителя/; налага дисциплинарно наказание по чл. 308, ал. 1, т. 3 – намаляване на основното трудово възнаграждение с 15/петнадесет/ на сто, за срок от една година и отхвърля предложението на вносителя в останалата част. Мотивите са: неголям брой забавено решени досъдебни производства, като самото забавяне е от няколко дни до малко повече от месец. От съществено значение при определяне на вида и размера на

дисциплинарното наказание от дисциплинарнонаказващия орган е самокритичното поведение на дисциплинарно привлеченото лице, а като отегчаващо обстоятелство е отчетена допуснатата повторност - нарушението е допуснато след като е бил наказван за подобни нарушения. Решението не е оспорвано пред съда и е влязло в сила.

7. Дисциплинарно дело № 39/2010 г. по описа на ВСС е образувано по предложение на Инспектората към ВСС, срещу съдия в Софийски градски съд. С решение по протокол № 15/27.04.2011 г., Висшият съдебен съвет приема, че съдията е допуснал виновно неизпълнение на служебните си задължения - системно неспазване на сроковете, предвидени в процесуалните закони - дисциплинарно нарушение по чл. 307, ал. 4, т. 1 ЗСВ и му налага дисциплинарно наказание „намаляване на основното

трудово възнаграждение с 10% за срок от 6 месеца”. Дисциплинарният състав отчита в решението си, че през проверявания период съдията е бил изключително натоварен, но от друга страна, че за същото нарушение вече е санкциониран дисциплинарно с влязло в сила решение на съвета.

8. В резултат на извършени проверки от Инспектората към ВСС в Софийски градски съд, по предложения на Инспектората са образувани следните дисциплинарни производства:

8.1. Дисциплинарно дело № 4/2011 г. по описа на ВСС е образувано срещу съдия за нарушения по чл. 307, ал. 4, т. 1 ЗСВ - системно неспазване на сроковете, предвидени в процесуалните закони. Предложеното наказание от вносителя е по чл. 308, ал. 1, т. 4 ЗСВ – „понижаване в ранг в същия орган на съдебната власт за срок от една година”. След приключване на дисциплинарното производство, дисциплинарният състав

с решението си подчертава огромната натовареност на съдиите в този съд, условията при които работят, но и негативният резонанс за работата на съдебната система при постановяване на актовете извън „разумния срок”, както и обстоятелството, че съдии, които работят в същото отделение са постановили актовете си в повечето случаи в „разумни срокове” и предлага на Висшия съдебен съвет да наложи дисциплинарно наказание “забележка”. С решение по протокол № 29 от заседанието на ВСС,

проведено на 19.09.2011 г., на основание чл. 308, ал. 1, т. 1 ЗСВ на съдията е наложено дисциплинарно наказание „забележка”. Решението на Висшия съдебен съвет е обжалвано пред Върховния административен съд и по оспорването е образувано адм. д. № 12603/2011 г. С решение № 2780 от 27.02.2012 г. по адм. д. № 12603/2011 г.,

Върховният административен съд отменя решението на Висшия съдебен съвет, като основните мотиви са нарушено право на защита – лишаването на привлеченото към дисциплинарна отговорност лице от възможност да участва на заседанието на ВСС, непропорционално на гарантираното от закона право на участие на главния инспектор на Инспектората към ВСС в заседанията на съвета, дадено му със законова норма. Съдът приема също, че проверката на работата на дисциплинарно привлеченото лице е

направена без да е налице ясен критерият „натовареност” и неговите фактически рамки както по отношение на проверявания съд, така и конкретно за проверяваното отделение, където работи жалбоподателя и личната му натовареност. С решение № 9488 от 02.07.2012 г. по адм. д. № 5054/2012 г. на ВАС, 5-членен с-в е оставено в сила решението на тричленния състав на ВАС.

8.2. Дисциплинарно дело № 7/2011 г. по описа на ВСС е образувано по предложение на главния инспектор на Инспектората към ВСС срещу административния ръководител на СГС за извършени нарушения по чл. 307, ал. 4, т. 1 ЗСВ – забавяне на изготвяне на решения и мотиви по 43 наказателни дела, насрочване на 31 бр. дела извън предвидения в Наказателно-процесуалния кодекс срок. След приключване на

дисциплинарното производство, дисциплинарният състав предлага на Висшия съдебен съвет да наложи дисциплинарно наказание „забележка” за това, че съдията е извършил дисциплинарно нарушение по смисъла на чл. 307, ал. 4, т. 1 ЗСВ – „системно неспазване на сроковете, предвидени в процесуалните закони”. С решение по протокол № 5 от заседанието на ВСС, проведено на 02.02.2012 г., Висшият съдебен съвет налага на съдията дисциплинарно наказание „забележка”, на основание чл. 308, ал. 1, т. 1 ЗСВ за извършено дисциплинарно нарушение по чл. 307, ал. 4, т. 1 ЗСВ - „системно неспазване на сроковете, предвидени в процесуалните закони”. Решението на Висшия съдебен съвет не е обжалвано пред Върховния административен съд и е влязло в сила.

8.3. Дисциплинарно дело № 8/2011 г. по описа на ВСС е образувано срещу съдия в Софийски градски съд. Вносителят предлага да се наложи дисциплинарно наказание по чл. 308, ал. 1 ЗСВ – не е конкретизирано по вид, за извършени нарушения по чл. 307, ал. 4, т. 1 ЗСВ – „системно неспазване на сроковете, предвидени в процесуалните закони”. След приключване на дисциплинарното производство, дисциплинарният състав предлага на Висшия съдебен съвет да се наложи дисциплинарно наказание

„забележка” на съдията за извършени нарушения по чл. 307, ал. 4, т. 1 ЗСВ – „системно неспазване на сроковете, предвидени в процесуалните закони”. С решение по протокол № 1 от заседанието на Висшия съдебен съвет, проведено на 12.01.2012 г. за извършени нарушения по чл. 307, ал. 4, т. 1 ЗСВ - „системно неспазване на сроковете, предвидени в процесуалните закони”, на основание чл. 308, ал. 1, т. 1 ЗСВ на съдията е наложено

дисциплинарно наказание “забележка”. Решението на Висшия съдебен съвет е обжалвано пред Върховния административен съд и по оспорването е образувано адм. д. № 1362/2012 г.

Приложение 2:


Решение № 5028 от 5.04.2012 г. на ВАС по адм. д. № 1362/2012 г., VII о., и


Решение № 10643 от 20.07.2012 г. на ВАС по адм. д. № 6094/2012 г., 5-чл. с-в

8.4. Дисциплинарно дело № 9/2011 г. по описа на ВСС е образувано срещу съдия в Софийски градски съд. Вносителят предлага да се наложи дисциплинарно наказание по чл. 308, ал. 1 ЗСВ – не е конкретизирано по вид, за извършени нарушения по чл. 307, ал. 4, т. 1 ЗСВ – „системно неспазване на сроковете, предвидени в процесуалните закони”. След приключване на дисциплинарното производство, дисциплинарният състав предлага на Висшия съдебен съвет да наложи на съдията дисциплинарно наказание по чл. 308, ал. 1, т. 3 ЗСВ – „намаляване на трудовото възнаграждение с петнадесет на сто за срок от две години” за извършено дисциплинарно нарушение по чл. 307, ал. 4, т. 1 ЗСВ – „системно неспазване на сроковете, предвидени в процесуалните закони”. С решение по протокол № 3 от заседанието на Висшия съдебен съвет, проведено на 19.01.2012 г., на съдията в Софийски градски съд е наложено

дисциплинарно наказание по чл. 308, ал. 1, т. 3 ЗСВ – “намаляване на трудовото й възнаграждение с 15 % за срок от две години”, за извършено дисциплинарно нарушение по чл. 307, ал. 4, т. 1 ЗСВ - „системно неспазване на сроковете, предвидени в процесуалните закони”. Решението на ВСС е обжалвано пред ВАС и по оспорването е образувано адм. д. № 2028/2012 г .
Приложение 3:
Решение № 10945 от 2.08.2012 г. на ВАС по адм. д. № 2028/2012 г., VII о.,

8.5. Дисциплинарно дело № 10/2011 г. по описа на ВСС е образувано срещу съдия в Софийски градски съд. Вносителят предлага да се наложи дисциплинарно наказание по чл. 308, ал. 1 ЗСВ – не е конкретизирано по вид, за извършени нарушения по чл. 307, ал. 4 т. 1 ЗСВ – системно неспазване на сроковете, предвидени в процесуалните закони. След приключване на дисциплинарното производство, дисциплинарният състав

предлага на ВСС да наложи на съдията дисциплинарно наказание – „забележка” за нарушения по чл. 307, ал. 4, т. 1 ЗСВ - системно неспазване на сроковете, предвидени в процесуалните закони. С решение по протокол № 43 от заседанието на Висшия съдебен съвет, проведено на 22.12.2011 г. за извършени нарушения по чл. 307, ал. 4, т. 1 ЗСВ - „системно неспазване на сроковете, предвидени в процесуалните закони”, на основание чл. 308, ал. 1, т. 1 ЗСВ на съдията е наложено дисциплинарно наказание “забележка”. Решението на Висшия съдебен съвет е обжалвано пред Върховния административен съд и по оспорването е образувано адм. д. № 1060/2012 г. 

С решения на тричленни състави на Върховния административен съд са отменени решенията на Висшия съдебен съвет
 за налагане на дисциплинарни наказания на съдите от Софийски градски съд, наказателно отделение. В обобщение, по трите оспорвания, предмет на адм. д. № 1362/2012 г., адм. д. № 2028/2012 г . и адм. д. № 1060/2012 г., Върховният административен съд приема, че забавянето се дължи на обективни причини и не би могло да се вмени във вина на съдиите: броят, обемът,

фактическата и правна сложност на делата, наличието на допълнителна ангажираност на съдиите във връзка с работата им и в интерес на правосъдието, сочат недвусмислено за физическа невъзможност и при най-добро желание да се спазват законовите срокове при постановяване на съдебните актове. От данните за служебната ангажираност на съдиите във връзка с разглеждането и произнасянето по разпределените дела се налага

изводът, че при подобна натовареност е обективно невъзможно да се спазят в повечето случаи не само инструктивните срокове, предвидени в Наказателно-процесуалния кодекс, а и разумния срок. Съдът посочва, че дисциплинарнонаказващият орган не е дал ясно съдържание на понятието за натовареност, въз основа на което да се установи, че съдията виновно не е спазил разумния срок за изготвяне на съдебните актове. Изтъква, че наличието на критерии за натовареност на съдиите, прокурорите и

следователите, изработени по ясна и прозрачна методология и приети от ВСС е от съществено правно значение за налагането на дисциплинарно наказание, съответстващо на изискването на закона. Въвеждането на тези критерии, освен че е законово изискване, гарантира последователната и предвидима практика на съвета в тези производства, равнопоставеността на съдиите, прокурорите и следователите при привличането им към дисциплинарна отговорност за сходни по вид и тежест неизпълнения на служебните задължения, правилната преценка за наличието на вина във всеки конкретен случай, налагането на законосъобразно и справедливо дисциплинарно наказание. Съдът приема, че автоматичното приемане на вина за нарушението от съдията и доказаност на противоправния резултат само на база статистически показатели е далеч от законовия критерий „разумен срок” и изводите на наказващия орган в тази насока са незаконосъобразни. Приема също, че в нарушение на конституционно закрепеното право на защита на гражданите, съдиите не са изслушани от Висшия съдебен съвет преди налагане на дисциплинарното наказание, което е съществено нарушение на административнопроизводствените правила и основание за отмяна на решението на административния орган.

В заключение, съдът приема, че е нарушен принципът, установен в чл. 7, ал. 1 и 2 АПК – не са преценени всички факти и доводи от значение за случая и административният акт не се основава на тях, а също и принципът за разумно, добросъвестно и справедливо упражняване на законовите правомощия от страна на административния орган, закрепен в чл. 6, ал. 1 АПК.

Първоинстанционните решения са оспорени пред петчленни състави на Върховния административен съд и с решение № 10643 от 20.07.2012 г. по адм. д. № 6094/2012 г. на ВАС, 5-членен с-в, решение № 16249 от 18.12.2012 г. по адм. д. № 11498/2012 г. на ВАС, 5-членен с-в и решение № 13550 от 30.10.2012 г. по адм. д. № 6334/2012 г. на ВАС, 5-членен с-в, съдебните актове са отменени. В решенията си касационните състави приемат, че не е налице нарушено право на защита, тъй като в съответствие със законовите правила дисциплинарно привлечените лица са изслушани, съответно приети са писмените им възражения от дисциплинарния състав, на следващо място – безспорно са установени забавяния в работата на съдиите и неспазване на предвидените в Наказателно-процесуалния кодекс срокове. Фактическите констатации за забавените дела не се оспорват от дисциплинарно наказаните съдии. Наличието на нарушение на служебните задължения е именно обективният факт на просрочие на конкретния брой наказателни дела за ревизирания период от 01.01.2010 г. - 30.06.2011 г. При безспорно установеното значително забавяне на написването на мотивите и решенията на

проверените наказателни дела, съставляващо нарушение на чл. 307, ал. 4, т. 1 ЗСВ, е налице основание за ангажиране на дисциплинарната отговорност на съдиите. Извършената от Инспектората към ВСС проверка не е за цялостната работа на съдиите и поради това неправилно е отнесен броят на проверените дела към общия брой разгледани дела за проверявания период. Общият брой разгледани дела, техният характер не са предмет на проверката, която е сведена само до проверка изпълнението

на служебните задължения в сроковете, определени от процесуалните закони. Законов критерий за натовареност не е въведен, а конкретната натовареност на съдиите е отчетена от дисциплинарните състави, съответно от Висшия съдебен съвет като смекчаващо обстоятелство за дисциплинарната им отговорност.

Приложение


„Мирослава Тодорова”

Прегледът на дисциплинарните дела образувани срещу съдии, прокурори и следователи за извършени нарушения по чл. 307, ал. 4, т. 1 ЗСВ – системно неспазване на сроковете, предвидени в процесуалните закони, показва, че проблемите при прилагането на законовия текст в конкретните случаи произтичат основно от нееднозначния подход при оценяване на натовареността на органите на съдебната власт и на привлеченото към дисциплинарна отговорност лице. Дисциплинарните състави, съответно Висшият съдебен съвет приемат, че натовареността на съответната структура и персоналната на съдията, прокурора и следователя са фактически обстоятелства, които в зависимост от конкретните статистически показатели може да бъдат смекчаващи отговорността

обстоятелства или обратно – утежняващи, но не съставляват критерий, който може да обоснове липсата на виновно поведение на дисциплинарно привлеченото лице. Аналогично се наблюдава различен подход и към данните за качеството на съдебните актове, отчитането на фактическата и правна сложност на възложените казуси, за цялостната дейност на съответния съдия, прокурор и следовател. В резултат – практиката по определяне на дисциплинарните наказания на привлечените към дисциплинарна отговорност съдии, прокурори и следователи показва

еклектичност
, което от своя страна дава основание за критики за непредвидимост и непоследователност в дисциплинарната дейност на Висшия съдебен съвет. Проблемният фактор, който се идентифицира при приложението на фактическия състав по чл. 307, ал. 4, т. 1 ЗСВ и който влияе върху решенията на дисциплинарнонаказващия орган за дисциплинарната отговорност на съдиите, прокурорите и следователите е оценката на натовареността на дисциплинарно привлеченото лице. Висшият съдебен

съвет отчита необходимостта от точна и обоснована оценка на натовареността на съдиите, прокурорите и следователите. За обективната оценка на натовареността ключово значение има приемането на критерии за натовареност. Установяването и прилагането им ще гарантира на съдиите, прокурорите и следователите възможността да приключват и решават делата в разумен срок. Въвеждането на критерии за разумна

натовареност ще допринесе за последователната и предвидима практика на Висшия съдебен съвет в тези производства, за обективната и обоснована преценка, релевантна във всеки конкретен случай към привличането към дисциплинарна отговорност на съдиите, прокурорите и следователите за сходни по вид и тежест неизпълнения на служебните задължения и налагането на съответното дисциплинарно наказание.

Дисциплинарни нарушения – чл. 307, ал. 4, т. 2 ЗСВ

Като второ самостоятелно нарушение в чл. 307, ал. 4 ЗСВ, законодателят е определил действие или бездействие, което неоправдано забавя производството. 
� Така и М. Казанджиева, „Правен режим на държавната служба”, С., 2007, стр. 172.


� Кодекс за поведение на служителите в държавната администрация.


� Така: Мария Казанджиева, „Правен режим на държавната служба”, С., 2007 г., стр. 177.


� Областен съвет на младежка структура към политическа партия не е ръководен орган на тази партия, ако тази младежка структура няма самостоятелност и не е регистрирана като самостоятелна политическа партия – реш. № 7790 от 01.06.2012 г. по адм. д. № 8285/2011 г. на ВАС-V отд.


� № 20-Е-3 от 28.07.2005 г. относно обстоятелствата, водещи до несъвместимост с държавната служба


МИНИСТЪР НА ДЪРЖАВНАТА АДМИНИСТРАЦИЯ


С разпоредбата на чл. 7, ал. 2, т. 2 Законът за държавния служител въвежда абсолютна забрана за назначаване като държавен служител на лице, което е "едноличен търговец, неограничено отговорен съдружник в търговско дружество, управител или изпълнителен член на търговско дружество, търговски пълномощник, търговски представител (прокурист), ликвидатор или синдик". При изричното изброяване на тези обстоятелства, водещи до несъвместимост с държавната служба, текстът не може да бъде тълкуван разширително. Следователно едно лице може да е държавен служител и да му бъде възложено извършването на някоя услуга по граждански договор. Разбира се, трябва да се има предвид, че гражданският договор не може да прикрива трудови правоотношения, т. е. не трябва да се касае за постоянно осъществявана дейност, а за услуга с инцидентен характер.


� Със съществен принос в развитието на социологическата теория. Известен преди всичко с предложеното от него разграничение между две основни социални групи – общност и общество (Gemeinschaft и Gesellschaft).


� Георги Фотев, „История на социологията”, том ІІ, КК „Труд”, 2002 г., стр. 135.


� Пак там, стр. 131.


� http://neycheva.blogspot.com/2007_07_01_archive.html


� Георги Бойчев, „Юридическа отговорност”, Юриспрес, 2003 г., стр. 10.


� Пак там, стр. 9.


� Пак там, стр. 11.


� Виж Стойнов, Ал., “Наказателно право. Обща част”, изд-во “Сиела”, С., 1999 г., стр. 45, където юридическата отговорност е дефинирана като “правоотношение, което възниква между две страни, по силата на което всяка от тях е длъжна да отговаря пред другата за своите постъпки или при настъпване на други юридически факти, засегнали интересите на противната страна”.


� Прегледът обхваща периода 2009 – 2013 г.


� Чл. 38. (1) …………………………………..


(3) По решение на ВСС на заседанията могат да се изслушват и лица, които имат отношение към разглеждания въпрос.


(4) Поканените да присъстват на заседанието могат да участват в дискусията и да представят справки по обсъжданите проблеми. Те се вписват в протокола от заседанието.


� Чл. 13. Съдът разглежда и решава делата в разумен срок.


� По т. 8.3, 8.4. и 8.5 от изложението.


� Еклектизъм - механично обединяване на разнородни възгледи, теории, стилове в една работа (творба, изследване).

